PATVIRTINTA

Molėtų rajono savivaldybės tarybos

2020 m. spalio d. sprendimu Nr. B1-

**MOLĖTŲ RAJONO SAVIVALDYBĖS MOKINIŲ PRIĖMIMO Į NEFORMALIOJO VAIKŲ ŠVIETIMO ĮSTAIGAS TVARKOS APRAŠAS**

**I SKYRIUS**

**BENDROSIOS NUOSTATOS**

1. Šis Molėtų rajono savivaldybės mokinių priėmimo į neformaliojo vaikų švietimo įstaigas tvarkos aprašas (toliau – Aprašas) reglamentuoja asmenų priėmimą mokytis į Molėtų rajono savivaldybės neformaliojo vaikų švietimo ir formalųjį švietimą papildančio ugdymo įstaigas (toliau – Mokyklas), vykdančias neformaliojo vaikų švietimo ir formalųjį švietimą papildančias programas.

2. Neformalusis švietimas Mokyklose organizuojamas pagal ugdymo planus, suderintus su Molėtų rajono savivaldybės administracijos direktoriumi arba jo įgaliotu asmeniu bei mokytojų/trenerių parengtas programas, patvirtintas Mokyklos direktoriaus.

3. Mokiniai už ugdymą Mokyklose ir kitas atlygintinai teikiamas paslaugas moka atlyginimą, kurį nustato Molėtų rajono savivaldybės taryba savo sprendimuose.

4. Atlyginimo lengvatos taikomos atsižvelgiant į Lietuvos Respublikos įstatymus ir Molėtų rajono savivaldybės tarybos sprendimus.

5. Mokyklose sporto grupės, muzikos ir meno klasės gali būti steigiamos atsižvelgiant į mokinių interesus bei gebėjimus, jų tėvų pageidavimus, pedagogų pasirengimą ir Mokyklose turimą materialinę bazę.

6. Mokyklose švietimas organizuojamas pagal formalųjį švietimą papildančias ugdymo programas (toliau – FŠPU) ir pagal trumpalaikes neformaliojo ugdymo programas, kurių trukmė 1 mokslo metai ir fizinio aktyvumo programas.

7. Trumpalaikės neformaliojo ugdymo programos yra rengiamos atsižvelgiant į bendruomenės poreikius ir interesus, tėvų pageidavimus, pedagogų pasirengimą ir turimą materialinę bazę, finansinius išteklius. Neformaliojo švietimo įstaigos sistemingai analizuoja poreikius ir prireikus tikslina ir atnaujina trumpalaikes programas.

**II SKYRIUS**

 **PRIĖMIMAS MOKYTIS Į MOKYKLAS**

8. Mokyklose gali mokytis mokiniai nuo 5 iki 19 metų.

9. Į Mokyklas pirmiausia priimami Molėtų rajono savivaldybės teritorijoje gyvenantys vaikai bei mokiniai (toliau – mokiniai), kurie mokosi Molėtų rajono savivaldybės teritorijoje esančiose ugdymo įstaigose.

10. Mokiniai, kurių gyvenamoji vieta deklaruota kitose savivaldybėse, priimami, jei Mokykla tenkina rajono gyventojų poreikius, turi lėšų ir yra laisvų vietų.

11. Mokiniai priimami atsižvelgiant į jų ir jų tėvų (globėjų) pageidavimus, saviraiškos poreikius, gebėjimus, amžių, sveikatos duomenis bei neformaliojo ugdymo įstaigos intelektualines ir materialines galimybes. Klasių (grupių) skaičių ir dydį nustato Molėtų rajono savivaldybės taryba.

12. Informacija apie mokinių priėmimą į Mokyklas visuomenei skelbiama einamųjų metų gegužės mėnesį;

13. Mokiniai į Mokyklas priimami:

13.1. pateikę nustatytos formos tėvų (įtėvių, globėjų ar rūpintojų) prašymą. 14–18 metų vaikas, turintis vieno iš tėvų (įtėvių, globėjų ar rūpintojų) raštišką sutikimą, prašymą gali pateikti pats;

13.2. pasirašę dvišalę ugdymo sutartį dviem egzemplioriais;

13.3. pažymą apie mokinio pasiekimus, jei mokinys atvyko iš kitos muzikos, meno, sporto mokyklos.

14. Prašymas ir kiti teikiami dokumentai registruojami Dokumentų tvarkymo ir apskaitos taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“, nustatyta tvarka.

15. Mokinių priėmimas į Mokyklą įforminamas šios įstaigos direktoriaus įsakymu. Mokinių sąrašai registruojami Mokinių registre. Kiekvieno mokinio rezultatai fiksuojami pažangos ir pasiekimų pažangumo suvestinėse, pagal jose fiksuojamus rezultatus išrašomi pažymėjimai.

16. Mokymo sutarčių registras tvarkomas Mokyklos nustatyta tvarka.

17. Priėmimas į Molėtų menų mokyklą:

17.1. Molėtų menų mokykloje veikia Muzikos ir Dailės skyriai;

17.2. mokiniai gali ugdytis pagal šias programas: ankstyvojo muzikinio ugdymo, pradinio muzikinio ugdymo, pagrindinio muzikinio ugdymo, išplėstinio muzikinio ugdymo, ankstyvojo dailės ugdymo, pradinio dailės ugdymo, pagrindinio dailės ugdymo, išplėstinio dailės ugdymo;

17.3. mokiniai priimami Molėtų menų mokyklos direktoriaus įsakymu;

17.4. Muzikos ir Dailės skyrių klasių komplektavimą organizuoja Molėtų menų mokyklos direktorius. Klasės komplektuojamos iki spalio 1 d.;

17.5. atsiradus laisvų vietų, mokiniai gali būti priimami Molėtų menų mokyklos direktoriaus įsakymu ir mokslo metų eigoje;

17.6. mokiniai, atvykę iš kitų muzikos ir meno mokyklų, esant galimybei, Molėtų menų mokyklos direktoriaus įsakymu priimami pateikus mokinio tėvų (įtėvių, globėjų ar rūpintojų) ar mokinio (14 metų ir vyresnio), turinčio vieno iš tėvų (įtėvių, globėjų ar rūpintojų) raštišką sutikimą, prašymą ir pažymą iš anksčiau lankytos mokyklos;

17.7. mokymas organizuojamas grupėmis ir individualiai ištisus metus, atsižvelgiant į dalyko specifiką.

18. Priėmimas į Molėtų rajono kūno kultūros ir sporto centrą (toliau – Sporto centrą):

18.1. Sporto centre ugdymo turinys paremtas patvirtinta daugiamete sportininkų rengimo sistema. Šis procesas vyksta 4 etapais: pradinio rengimo, meistriškumo ugdymo, meistriškumo tobulinimo, aukšto meistriškumo;

18.2. grupės komplektuojamos vadovaujantis Sporto centro direktoriaus patvirtintu Sportinio ugdymo grupių sudarymo tvarkos aprašu ir pagal patvirtintas sporto šakų programas;

18.3. naujos grupės sukomplektuojamos iki spalio 1 d.;

18.4. mokiniai į sporto grupes priimami ištisus metus;

18.5. tėvai (įtėviai, globėjai ar rūpintojai) prieš mokiniui pradedant lankyti užsiėmimus pateikia informaciją apie profilaktinio sveikatos tikrinimo išvadas;

18.6. mokinių priėmimas įforminamas direktoriaus įsakymu. Mokinys įrašomas į atitinkamos grupės sąrašą;

18.7. mokymas organizuojamas grupėmis ir individualiai ištisus metus, atsižvelgiant į sporto šakos specifiką.

19. Mokinių priėmimą į Mokyklą organizuoja ir vykdo įstaigos direktorius.

20. Pateikę prašymus į trumpalaikes ugdymo programas priimami pagal prašymo pateikimo pirmumą, mokinių gebėjimų patikrinimas nevykdomas.

21. Mokyklas gali lankyti ir suaugę, kurie į Mokinių registro sistemą neįtraukiami, tačiau ugdomi pagal Neformaliojo švietimo įstaigos suaugusiųjų neformaliojo švietimo programas, dalyvauja įstaigos visuomeninėje veikloje, siūlomose socializacijos ir kitose programose bei kultūriniuose renginiuose. Pateikę prašymus į suaugusiųjų neformaliojo švietimo programas dalyviai priimami pagal prašymo pateikimo pirmumą. Suaugusiųjų neformaliojo švietimo dalyvių priėmimas įforminamas įstaigos direktoriaus įsakymu bei mokymo sutartimis. Esant laisvų vietų grupėse dalyvių priėmimas gali būti vykdomas visus mokslo metus.

**III. BAIGIAMOSIOS NUOSTATOS**

22. Mokyklos apie siūlomas programas ir priėmimo datas skelbia viešai.

23. Mokyklų vadovai atsako už šio Aprašo paskelbimą įstaigos bendruomenės nariams.

24. Už Aprašo įgyvendinimą atsako Mokyklos direktorius.

25. Aprašo vykdymą kontroliuoja Molėtų rajono savivaldybės administracija.

26. Aprašas gali būti keičiamas ar pripažįstamas netekusiu galios Molėtų rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_